b"\n_START_ARTICLE_\nNekilnojamojo turto sandori\xc5\xb3 vie\xc5\xa1oji elektronin\xc4\x97 paslauga\n_START_PARAGRAPH_\nNekilnojamojo turto sandori\xc5\xb3 vie\xc5\xa1oji elektronin\xc4\x97 paslauga (NETSVEP) - elektronin\xc4\x97 paslauga nekilnojamojo turto sandori\xc5\xb3 srityje, kai nekilnojamojo turto registro ir kadastro informacija elektronin\xc4\x97mis priemon\xc4\x97mis tiesiogiai yra teikiama notarams ir sandorio dalyviams notaro darbo vietoje (pvz., notaro biure)._NEWLINE_Tikslas - supaprastinti nekilnojamojo turto sandori\xc5\xb3 sudarymo ir juridini\xc5\xb3 asmen\xc5\xb3 registravimo proced\xc5\xabras atliekant visus reikiamus sandoriui sudaryti veiksmus tik pas notar\xc4\x85 (\xe2\x80\x9evieno langelio\xe2\x80\x9c principas). Sandorio dalyviams nebereikia lankytis Registr\xc5\xb3 centre. NETSVEP yra skirta asmenims, siekiantiems \xc4\xafgyti nekilnojam\xc4\x85j\xc4\xaf turt\xc4\x85 ar teises \xc4\xaf j\xc4\xaf visoje Lietuvos teritorijoje, nepriklausomai nuo gyventoj\xc5\xb3 gyvenamosios vietos ir j\xc5\xb3 turto buvimo vietos.\n_START_SECTION_\nVeikimas\n_START_PARAGRAPH_\nNotaras informacij\xc4\x85 apie sudarytus sandorius Registr\xc5\xb3 centrui pateikia su unikaliu elektroniniu para\xc5\xa1u. Notaro el. para\xc5\xa1u patvirtinta konkreti (pasira\xc5\xa1yta) informacija persiuntus negali b\xc5\xabti pakeista. NETSVEP saugus notaro elektroninis para\xc5\xa1as siejasi su pasira\xc5\xa1an\xc4\x8diu asmeniu (vadinasi, b\xc5\xabti unikalus). Notaro el. para\xc5\xa1u galima identifikuoti pasira\xc5\xa1ant\xc4\xafj\xc4\xaf asmen\xc4\xaf. Notaras turi u\xc5\xbetikrinti savo kliento saugum\xc4\x85, t. y. kad elektroniniu b\xc5\xabdu i\xc5\xa1si\xc5\xb3sta informacij\xc4\x85 apie sudaryt\xc4\x85 sutart\xc4\xaf v\xc4\x97liau nebus neteis\xc4\x97tai pakeista, kad vietoj notaro niekas neteis\xc4\x97tai nepasinaudos jo elektroniniu para\xc5\xa1u ir nuosavyb\xc4\x97s teis\xc4\x97 niekam nebus \xc4\xafregistruota neteis\xc4\x97tai.\n_START_SECTION_\nIstorija\n_START_PARAGRAPH_\nLietuvos notar\xc5\xb3 r\xc5\xabmai ir Valstyb\xc4\x97s \xc4\xafmon\xc4\x97 Registr\xc5\xb3 centras 2005 m. rugs\xc4\x97jo 13 d. oficialiai prad\xc4\x97jo \xc4\xafgyvendinti bendr\xc4\x85 projekt\xc4\x85 d\xc4\x97l NETSVEP'o suk\xc5\xabrimo. Projekt\xc4\x85 finansuoja ES i\xc5\xa1 Strukt\xc5\xabrini\xc5\xb3 fond\xc5\xb3 ir Lietuvos Respublika. Projekto vert\xc4\x97 - 1 471 739,57 eur\xc5\xb3 (913 214,41 eur\xc5\xb3 skyr\xc4\x97 ES)._NEWLINE_Darbo grup\xc4\x97s nariai - V\xc4\xae Registr\xc5\xb3 centro ir UAB \xe2\x80\x9eAlna Software\xe2\x80\x9c, Notar\xc5\xb3 r\xc5\xabm\xc5\xb3 atstovai (Vilniaus miesto notarai - Dainius Palaima, Ramun\xc4\x97 D\xc5\xbeavachidien\xc4\x97, Rasa Kalantait\xc4\x97, notar\xc4\x97 Daiva Manzurovien\xc4\x97, Notar\xc5\xb3 r\xc5\xabm\xc5\xb3 prezidiumo nar\xc4\x97 Asta Kielien\xc4\x97 ir Vilniaus rajono notar\xc4\x97 Lilija \xc5\xa0ilerien\xc4\x97). NETSVEP darbo grup\xc4\x97s vadov\xc4\x97 - Asta Kielien\xc4\x97._NEWLINE_Darbo grup\xc4\x97 suk\xc5\xabr\xc4\x97 NETSVEP aplinkoje ruo\xc5\xa1iam\xc5\xb3 sutar\xc4\x8di\xc5\xb3 ir kit\xc5\xb3 dokument\xc5\xb3 standartinius skyrius, j\xc5\xb3 turin\xc4\xaf, ekranines ir popierines sutar\xc4\x8di\xc5\xb3 formas, parengti formalizuot\xc5\xb3 \xc5\xbeym\xc5\xb3, juridini\xc5\xb3 fakt\xc5\xb3 ir kit\xc5\xb3 daiktini\xc5\xb3 teisi\xc5\xb3 s\xc4\x85ra\xc5\xa1\xc4\x85. Parengtus sutar\xc4\x8di\xc5\xb3 ir kit\xc5\xb3 dokument\xc5\xb3 \xc5\xa1ablonus 2007 m. kovo 23 d. patvirtino Notar\xc5\xb3 r\xc5\xabm\xc5\xb3 Profesinio tobulinimo ir notarin\xc4\x97s praktikos apibendrinimo komisija._NEWLINE_2005 m. spalio 3 d. V\xc4\xae Registr\xc5\xb3 centro direktoriaus \xc4\xafsakymu sudarytas NETSVEP projekto prie\xc5\xbei\xc5\xabros komitetas (jame Notar\xc5\xb3 r\xc5\xabmams atstovauja Notar\xc5\xb3 r\xc5\xabm\xc5\xb3 prezidiumo nar\xc4\x97 Svajon\xc4\x97 \xc5\xa0altauskien\xc4\x97) kontroliavo NETSVEP projekto \xc4\xafgyvendinim\xc4\x85. 2005 m. pabaigoje buvo parengtas Techninis NETSVEP projektas (specifikacija)._NEWLINE_2006 m. suprojektuota nekilnojamojo turto sandori\xc5\xb3 vie\xc5\xa1oji elektronin\xc4\x97 paslauga, pasira\xc5\xa1ytos NETSVEP sistemos programin\xc4\x97s ir technin\xc4\x97s \xc4\xafrangos tiekimo sutartys, pristatyta ir instaliuota \xc4\xafranga, vyko programavimo darbai. Nuo 2007 m. rudens apmokomi informacin\xc4\x97s sistemos vartotojai (notarai ir j\xc5\xb3 pad\xc4\x97j\xc4\x97jai)._NEWLINE_2009 m. kovo 17 d. Teisingumo ministras Remigijus \xc5\xa0ima\xc5\xa1ius (kartu lank\xc4\x97si ir Notar\xc5\xb3 r\xc5\xabm\xc5\xb3 prezidentas Marius Stra\xc4\x8dkaitis) Vilniaus 19\xe2\x80\x93ame notar\xc5\xb3 biure susipa\xc5\xbeino su bandom\xc4\x85ja projekto NETSVEP versija. \xc4\xaevertin\xc4\x99s nei\xc5\xa1baigto projekto, \xc4\xaf kur\xc4\xaf buvo investuoti 8 mln., tr\xc5\xabkumus, ministras skubino \xc4\xafdiegti nekilnojamo turto sandori\xc5\xb3 registravim\xc4\x85 supaprastinan\xc4\x8di\xc4\x85 sistem\xc4\x85. Ateityje svarstoma j\xc4\x85 i\xc5\xa1pl\xc4\x97sti, \xc4\xaf j\xc4\x85 apjungiant daugiau teikiam\xc5\xb3 notarini\xc5\xb3 paslaug\xc5\xb3. Atsi\xc5\xbevelgiant \xc4\xaf kitose \xc5\xa1alyse, pavyzd\xc5\xbeiui, Estijoje, \xc4\xafdiegt\xc5\xb3 elektronin\xc4\x97s sistemos pavyzd\xc5\xbeius, siekiama sukurti modern\xc5\xb3 \xc4\xafrank\xc4\xaf, kuris leis veiksmingai atlikti did\xc5\xbei\xc4\x85j\xc4\x85 dal\xc4\xaf notarini\xc5\xb3 veiksm\xc5\xb3, greitai ir patikimai organizuoti tarpinstitucin\xc4\xaf apsikeitim\xc4\x85 duomenimis."